Nii nagu kõlavad «Nukitsamehe» filmis Juhan Viidingu laulusõnad, et ilma heata poleks kurja ja kurjata ei oleks  head, nii kinnitab ka Thomas Aquinost «Teoloogia Summa» hea ja kurja eristamise käsitluses, et vastandite ühte poolt saab tunda vaid teise poole kaudu, nii nagu pimedust saab eristada vaid valguse läbi. Thomase sõnul on kurjus põhjuslikult seotud headusega seeläbi, et kurjus on oma olemuselt headuse puudumine. Jumal on ainus, kelle olemuseks on täiuslik headus. Kõik muu loodu on aga oma olemuselt potentsiaalne headus ning püüdleb oma rikutuses loomuomaselt täiuslikkuse ehk headuse poole.